
Jelgavas valstspilsētas pašvaldības iedzīvotāju padomes vēlēšanu kārtība

1. Jelgavas valstspilsētas pašvaldības iedzīvotāju padomes vēlēšanu kārtība (turpmāk – Kārtība) nosaka kārtību, kādā tiek organizētas iedzīvotāju padomju vēlēšanas (turpmāk – Vēlēšanas), tajā skaitā balsošana un izloze, ja par kandidātiem saņemts vienāds balsu skaits, saskaņā ar Jelgavas valstspilsētas pašvaldības 2026. gada 25. jūnija saistošajiem noteikumiem Nr. 26-12 “Jelgavas valstspilsētas pašvaldības iedzīvotāju padomes nolikums”.
2. Iedzīvotāju padomes locekļu klātienes balsošanas notiek Balsošanas paziņojumā noteiktā termiņā un vietā Pašvaldības darba laikā no pirmdienas līdz piektdienai.
3. Klātienes balsošana notiek iedzīvotājiem, izdarot atzīmes izsniegtās balsošanas veidlapās un aizpildot ziņas par balsotāju.
4. Pirms balsošanas veidlapas saņemšanas balsotājam jāuzrāda Vēlēšanu komisijas loceklim personu apliecinošs dokuments. Vēlēšanu komisijas loceklim jāpārbauda, vai persona atbilst Jelgavas valstspilsētas pašvaldības iedzīvotāju padomes nolikumā noteiktajām balsotājam izvirzītajām prasībām.
5. Vēlēšanu komisijas loceklis nodrošina, ka aizzīmogotai kastei klātienes balsošanas gadījumā nepiekļūst nepiederošas personas un nodrošina balsošanas kastes aizzīmogošanu katras balsošanas dienas beigās.
6. Balsošanas veidlapu ir iespējams aizpildīt un iesniegt elektroniski, parakstītu ar drošu elektronisko parakstu nosūtot uz e-pastu: pasts@jelgava.lv vai Pašvaldības oficiālo e-adresi. Elektroniski tiek pieņemtas un pārbaudītas veidlapas, kas ir saņemtas sākot no pirmās Vēlēšanu dienas plkst. 00.00 līdz pēdējās Vēlēšanu dienas plkst. 23.59.
7. Balsu skaitīšanas procesu veic Pašvaldības Vēlēšanu komisija.
8. Pēc balsošanas termiņa beigām Pašvaldības Vēlēšanu komisija vienas darba dienas laikā apkopo balsošanas rezultātus protokolā.
9. Saskaitot balsis jāievēro:
9.1. vienas balss princips vienā apkaimē pēc deklarētās dzīvesvietas vai īpašuma piederības;
9.2. ja tiek konstatēts, ka viena persona nobalsojusi vairākas reizes vienā apkaimē, tad tā vēlēšanu zīme tiek atzīta par nederīgu.
10. Balsošanas un balsu skaitīšanas procesā ir tiesīgi piedalīties novērotāji, kurus ir tiesības izvirzīt katram reģistrētam padomes locekļa kandidātam. Katrs kandidāts ir tiesīgs rakstveidā pilnvarot ne vairāk kā vienu novērotāju.
11. Ja balsošanā vairāki kandidāti saņēmuši vienādu balsu skaitu, tad uzvarētājs tiek noteikts rīkojot izlozi.
12. Vēlēšanu komisija nosaka laiku un vietu, kur notiks izloze, vismaz 3 (trīs) dienas iepriekš.
13. Izlozē piedalās ne mazāk kā 3 (trīs) Pašvaldību vēlēšanu komisijas locekļi.
14. Padomes locekļa amata kandidāts, ierodoties uz izlozi, uzrāda personu apliecinošu dokumentu.
15. Vēlēšanu komisijas loceklis pēc izlozes veikšanas paziņo uzvarētāju. 

